Ανδρέας Τετέι

Ο **Ανδρέας Τετέι** (Αθήνα, 25 Μαΐου 2001) είναι Έλληνας επαγγελματίας ποδοσφαιριστής, με αφρικανική καταγωγή, από την Γκάνα και τη Σιέρα Λεόνε, ο οποίος αγωνίζεται ως επιθετικός για τον Παναθηναϊκό και την Εθνική Ελλάδας.

## Σταδιοδρομία
Ο Τετέι είχε επαφή με το ποδόσφαιρο από μικρή ηλικία. Πήγε στον τοπικό Άτλα Κυψέλης, όπου είχε προπονητή τον Μιχάλη Καβαλιέρη, πρώην βοηθό του Τάκη Λεμονή. Εκεί έμεινε για 6 χρόνια πριν πάει στην Κορωνίδα Γαλατσίου.

### Π.Α.Ο. Ρουφ
Το 2016, ο Τετέι εντάχθηκε στην ομάδα του Π.Α.Ο. Ρουφ. Αρχικά έπαιζε στο εφηβικό μέρος της ομάδας, αλλά από τα 17 του κατάφερε να παίζει στο ανδρικό τμήμα που έπαιζε στην Α΄ Κατηγορία Ε.Π.Σ. Αθηνών. Εκεί, σε 49 συμμετοχές, πέτυχε 14 τέρματα.

### Α.Ε. Κηφισιάς
Το καλοκαίρι του 2020, ο Π.Α.Ο. Ρουφ βρέθηκε αντιμέτωπος με την Α.Ε. Κηφισιάς, στα πλαίσια φιλικού αγώνα προετοιμασίας. Εκεί ο μεγαλομέτοχος της Κηφισιάς, Χρήστος Πρίτσας, είδε τον Τετέι εν δράσει και αποφάσισε να τον εντάξει στην ομάδα των Βορείων Προαστίων. 

Στην πρώτη του σεζόν στην ομάδα της Κηφισιάς, τη βοήθησε να φτάσει στην άνοδο από τη Γ΄ Εθνική, σκοράροντας μάλιστα 4 γκολ στα μπαράζ, ένα εκ των οποίων για να πάρει νίκη 0–1 απέναντι στον Πανιώνιο και να εξασφαλίσει την άνοδο.

Τη σεζόν 2021–22, έπαιξε σε 31 παιχνίδια στο πρωτάθλημα, πετυχαίνοντας 11 γκολ και βοηθώντας την Κηφισιά να μην κινδυνεύσει καθόλου στην πρώτη της σεζόν στη Β΄ Εθνική. Την επόμενη σεζόν σκόραρε 12 γκολ με την ομάδα να βγαίνει πρώτη στο πρωτάθλημα και να ανεβαίνει στη Σούπερ Λιγκ για πρώτη φορά στην ιστορία της. Εκεί, ο Τετέι σε 24 παιχνίδια πέτυχε μόνο ένα γκολ και η Κηφισιά γύρισε στη Β΄ Εθνική για τη σεζόν 2024–25.

Σε παιχνίδι με τον Βόλο, ο Τετέι βρέθηκε στο προσκήνιο, ως φερόμενο θύμα ρατσιστικής επίθεσης από τον ιδιοκτήτη της ομάδας, Αχιλλέα Μπέο. Λόγω της συγκεκριμένης συμπεριφοράς, τελικά κρίθηκε να κερδίζει η Κηφισιά το εν λόγω παιχνίδι 3–0 στα χαρτιά και ο Μπέος τιμωρήθηκε με απαγόρευση από τα γήπεδα για τρεις μήνες.

#### Παναιτωλικός (δανεισμός)
Τον Ιανουάριο 2025, ο Τετέι υπέγραψε συμβόλαιο με τον Παναιτωλικό, σε μορφή δανεισμού για ένα έτος με οψιόν αγοράς, γυρνώντας έτσι στην ανώτατη κατηγορία. Στο Αγρίνιο, συμμετείχε σε 13 αγώνες, σκοράροντας 2 γκολ.

#### Επιστροφή στην Κηφισιά
Τελικά, ο δανεισμός στο Αγρίνιο τερματίστηκε πρόωρα στους 6 μήνες και ο Τετέι γύρισε στην Α.Ε. Κηφισιάς, η οποία είχε κερδίσει εκ νέου την άνοδο στην Α΄ Εθνική.

Στην πρεμιέρα του πρωταθλήματος, κόντρα στον Λεβαδειακό, άνοιξε το σκορ αλλά τελικά η Κηφισιά έχασε 3–2. 

Στην τρίτη αγωνιστική, η Κηφισιά υποδέχτηκε και κέρδισε 3–2 τον Παναθηναϊκό στο Πανθεσσαλικό Στάδιο με τον Τετέι να πετυχαίνει μια ασίστ και ένα γκολ, το οποίο αφιέρωσε στον πνευματικό του πατέρα και ιδιοκτήτη του συλλόγου, Χρήστο Πρίτσα. Ωστόσο, λέγεται επίσης πως η αφιέρωση πήγαινε πραγματικά στον Αχιλλέα Μπέο, λόγω του ιστορικού των δύο ανδρών.

### Παναθηναϊκός
Στις 30 Οκτωβρίου 2025, ο Τετέι υπέγραψε επίσημα συμβόλαιο με τον Παναθηναϊκό έναντι 2,2 εκατομμυρίων ευρώ. Ενσωματώθηκε επίσημα στην ομάδα, στις 30 Δεκεμβρίου του 2025.

## Καριέρα στην Εθνική
Γεννημένος και μεγαλωμένος στην Ελλάδα, ο Τετέι είναι γιος μητέρας από τη Σιέρα Λεόνε και πατέρα από τη Γκάνα, και κατέχει την ελληνική υπηκοότητα. Στις 10 Νοεμβρίου 2025, κλήθηκε από τον Ιβάν Γιοβάνοβιτς για πρώτη φορά στην Εθνική Ελλάδος για μια σειρά αγώνων πρόκρισης του Παγκοσμίου Κυπέλλου Ποδοσφαίρου 2026 και πραγματοποίησε την πρώτη του διεθνή εμφάνιση για την Ελλάδα εναντίον της Σκωτίας στις 15 Νοεμβρίου, μπαίνοντας ως αλλαγή στη θέση του Βαγγέλη Παυλίδη και δίνοντας ασίστ στον ίδιο αγώνα.

## Στατιστικά στοιχεία ανά περίοδο

## Διακρίσεις

### Σε συλλόγους

#### Α.Ε. Κηφισιά

* Σούπερ Λιγκ 2: 2021–22, 2024–25

### Ατομικές

* Καλύτερος Νέος Ποδοσφαιριστής της Σεζόν στον Β΄ Όμιλο της Σoύπερ Λιγκ 2: 2021–22

## Σημειώσεις


## Παραπομπές


## Εξωτερικοί σύνδεσμοι
* 
* 

Κατηγορία:Έλληνες ποδοσφαιριστές
Κατηγορία:Έλληνες αφρικανικής καταγωγής
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Α.Ε. Κηφισιάς
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Σούπερ Λιγκ 2 Ελλάδας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Παναθηναϊκού